google/wiki40b huggingface dataset:
מכת כינים

על פי המסופר בספר שמות, מַכַּת כִּנִּים היא המכה השלישית מבין עשר המכות שאלוהים הנחית על ארץ מצרים, עקב סירובו של פרעה מלך מצרים, לשלח את בני ישראל מארצו, בניגוד לציוויו של האל, שנמסר לו על ידי משה.
במהלך מכה זו, מלאה הארץ בכינים והן רחשו על עפר הארץ, ועל האדם והבהמה.

התיאור

ויאמר ה' אל משה אמר אל אהרן נטה את מטך והך את עפר הארץ והיה לכנם בכל ארץ מצרים.  ויעשו כן ויט אהרן את ידו במטהו ויך את עפר הארץ, ותהי הכנם באדם ובבהמה כל עפר הארץ היה כנים בכל ארץ מצרים. ויעשו כן החרטמים בלטיהם להוציא את הכנים ולא יכלו ותהי הכנם באדם ובבהמה. ויאמרו החרטמים אל פרעה אצבע אלהים הוא ויחזק לב פרעה ולא שמע אלהם כאשר דבר ה'.
— ספר שמות, פרק ח', פסוקים י"ב-ט"ו
  

האם פגעה המכה גם בעברים

לדעת רבי אברהם אבן עזרא, פשוטם של המקראות מורה כי המכות הראשונות: דם, צפרדע וכינים. וכן מכת שחין ומכת ארבה פגעו במידה דומה בין במצרים ובין בעברים. אך הרמב"ם חולק על דעתו וסבור כי פשוטם של המקראות מורה שגם שגם במכות דם וצפרדע, שחין וארבה, לקו המצרים בלבד ולא העברים. לגבי מכת כינים, נוקט הרמב"ם שגם במושבות העברים הופיעו הכינים אך לא ציערו אותם.

במדרשי חז"ל

חז"ל ביארו את הטעם להבאת המכות על מצרים מידה כנגד מידה, ועל מכת כינים אמרו: 
לפי ששמו ישראל מכבדי חוצות ושוקים, לפיכך נהפך עפרם לכנים, וחופרין אמה על אמה ולא היה שם עפר, שנאמר: כל עפר הארץ היה כנים.
— מדרש רבה
במדרש מופיע דעת רבי אלעזר, בטעם שלא יכלו חרטומי מצרים להפוך גם הם עפר לכינים, משום שאין השד יכול ליבראות פחות מכשעורה.
רש"י מביא מהמדרש, דעת חז"ל המנמקת את סירובו של יעקב אבינו להיטמן במצרים, כיוון שצפה שהארץ עתידה ללקות במכת כינים.
שנות ה-70 של המאה ה-8

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
QWERTY

QWERTY הוא הסידור הנפוץ ביותר של מקשי המקלדת באנגלית. מקור שמו בסדר קריאת האותיות מהקצה השמאלי של השורה העליונה במקלדת המסודרת בסידור זה.
סידור זה הומצא על ידי הממציא כריסטופר שולס, בשנות השבעים של המאה התשע עשרה. שולס עבד על פיתוח מסחרי של מכונת הכתיבה, שהייתה קיימת בזמנו אך כמעט ולא נמכרה. במכונות הכתיבה הראשונות סודרו המקשים לפי סדר האלף-בית, והמנופים שתפקידם היה להקיש על הנייר, היו חוזרים למקומם לאט. כתוצאה מכך, הקלדה מהירה מדי של אותיות שהמקשים שלהן היו סמוכים זה לזה גרמה לכך שהמנוף של האות הבאה היה נתקל במנוף של האות הקודמת שלא הספיק לחזור למקומו. לכן שולס וויתר על הסדר האלפביתי שניסה בהתחלה, וסידר את המכונה מחדש בצורה שבה האותיות הנפוצות באלפבית הלטיני יהיו רחוקות זו מזו ככל האפשר. 
מכונות כתיבה מאוחרות יותר כבר השתמשו בקפיצים כדי להחזיר את המנופים למקומם, אך המומנטום של פריסת QWERTY כבר היה בלתי הפיך. 
לאחר הצלחת מכונת הכתיבה של שולס, והיות שכל מי שלמד הקלדה עיוורת למד סידור מסוים זה של אותיות - סידור המקשים בלוח המקשים נשמר גם כשכבר רוב מכונות הכתיבה היו חשמליות וגם כשהן הוחלפו במקלדות המחשבים. אמנם במחשב ובמכונות הכתיבה החשמליות לא היה צורך כבר בהרחקת האותיות זו מזו, אך ההרגל השתמר והמקלדת נשארה נפוצה עד היום.
קיימים סידורים שונים מ-QWERTY, אך אלו לא אומצו על ידי הציבור הרחב. קיימים מחקרים שעל פיהם מקלדת דבוראק מקצרת את זמן ההקלדה בכחמישה עד עשרה אחוזים ומונעת אי דיוקי הקלדה, עייפות וכאב, אך טענות אלו שנויות במחלוקת. עם זאת, האמונה העממית שהפריסה נבנתה כדי להאט את הקצב, במכוון, אינה מנומקת היטב במחקר.
ממכונת הכתיבה עבר סידור QWERTY למכשירים אחרים שבהם יש מקלדת, כגון טלפרינטר, מחשב אישי, מכשיר בלקברי, טאבלט, וטלפון חכם.
איוואן אובליאקוב

ילדותו בסנקט פטרבורג

מילדותו שיחק אובליאקוב כדורגל. הוא התחיל את הקריירה בקבוצת הילדים של מועדון פורטונה, שהוקם על ידי אביו באי וינדין שבמחוז לנינגרד. לאחר מכן התקבל לבית הספר לכדורגל של מועדון הפאר זניט סנקט פטרבורג, איוואן בלט בטורניר לזכר גרנאטקין והבקיע שם שני שערים. הוא התאמן עם קבוצת הנוער של זניט ועם קבוצת המילואים זניט-2 סנקט פטרבורג ואף צורף למחנה האימונים של דינמו סנקט פטרבורג. אך לבסוף ב-28 ביוני 2016 הוא חתם במועדון הכדורגל הבשקירי אופה.

אופה

ב-31 ביולי 2016 ערך את הופעת הבכורה שלו במדי אופה בליגת העל הרוסית בכדורגל, כשעלה לשחק נגד אורל, כשהחליף בדקה ה-77 את איגור בזדנג'ניך.

צסק"א

ב-31 באוגוסט 2018 חתם בצסק"א מוסקבה. ב-1 בספטמבר עשה את הופעת הבכורה בצסק"א, שוב נגד אותה אורל, הפעם כשהוא מחליף את אילזט אחמטוב.
יחסי איסלנד–שוודיה

היסטוריה

איסלנד ושוודיה הן שתי מדינות נורדיות שאכלסו את הוויקינגים. השוודי הראשון הידוע שהגיע לאיסלנד היה גארר סווארסון בשנת 870. בשנת 1380 הצטרפה איסלנד (שבאותה עת נשלטה על ידי נורווגיה) לאיחוד קאלמאר, שהייתה איחוד של שלוש הממלכות של דנמרק, נורווגיה ושוודיה, והתקיימה עד לפירוק האיחוד בשנת 1523. לאחר מכן נשלטה איסלנד בידי דנמרק עד להשגת עצמאותה בשנת 1918. ב-27 ביולי 1940 כוננו איסלנד ושוודיה יחסים דיפלומטיים. ביוני 1944 הפכה איסלנד לרפובליקה, ושתי המדינות פתחו שגרירויות זו בבירה של זו, בהתאמה. במהלך מלחמת העולם השנייה שתי המדינות נותרו נייטרליות באופן רשמי, עם זאת, איסלנד נכבשה על ידי בעלות הברית, ושימשה כבסיס ימי, בעוד שוודיה באופן לא רשמי סייעה לבעלות הברית.
מאז כינון היחסים הדיפלומטיים בין איסלנד לשוודיה, שתי המדינות השתתפו באופן פעיל בזירה הבינלאומית כדי לדון בסוגיות המשפיעות על המדינות הנורדיות, כגון שינויי אקלים, המדיניות הארקטית ובהגנה הדדית מחוץ לנאט"ו. שתי המדינות השתתפו בלחימה באפגניסטן, כחלק מכוח הסיוע הביטחוני הבינלאומי.
במהלך המשבר הפיננסי האיסלנדי בין השנים 2008-2011, הבנק הלאומי של שוודיה הלווה 5 מיליארד קרונה שוודית (520 מיליון €) לבנק קאופטינג האיסלנדי, כדי לשלם את חובותיו למפקידים ונושים אחרים שהושפעו מהמשבר הפיננסי.

יחסים דיפלומטיים

איסלנד מחזיקה בשוודיה שגרירות בסטוקהולם, ו-5 קונסוליות בגטבורג, בינקפינג, בקרלסטד, במאלמה ובאומאו. מאידך, שוודיה מחזיקה באיסלנד שגרירות ברייקיאוויק, ו-3 קונסוליות כבוד בהוסאוויק, באיסאפיירד'ור ובסייד'יספיירד'ור.
גנרל שרמן

גנרל שרמן הוא שמו של עץ הצומח בפארק הלאומי סקוויה שבקליפורניה, ארצות הברית. מבחינת נפח הגזע שלו הוא מדורג כעץ הגדול ביותר בעולם (לא הגבוה ביותר).

היסטוריה

העץ משתייך למין סקוויה ענקית, שגדל בעיקר ברכס סיירה נבדה שבמזרח מדינת קליפורניה. הוא קרוי על שם גנרל ויליאם שרמן, גיבור לאומי ממלחמת האזרחים האמריקנית. השם ניתן לעץ ב-1879 על ידי חוקר הטבע ג'יימס וולברטון, ששירת כקצין תחת שרמן. גילו של העץ הוא כ-2,300 עד 2,700 שנים.
בינואר 2006 נפל מן העץ הענף הגדול ביותר, שהיה באורך 30 מטרים ובקוטר 2 מטרים. גדילתו של העץ עדיין נמשכת. ממוצע הצמיחה ההיקפית היא כמילימטר אחד בשנה, בדומה לעצי "סקוויה ענקית" אחרים, וממוצע גדילת הנפח הוא 1.13 עד 1.44 מ"ק לשנה.
מימוזה (כוכב)

מאפיינים

מימוזה הוא תת-ענק כחול מסוג ספקטרלי B0.5 IV, מסתו מוערכת בכ-14 מסות שמש, רדיוסו כ-8 רדיוסי שמש והוא מאיר באור נראה בעוצמה פי 3,000 מהשמש. טמפרטורת הכוכב גבוהה ביותר, יותר מ-28,000 קלווין ולכן רוב הקרינה הנפלטת ממנו היא בתחום העל סגול כך שעוצמת ההארה הכוללת שלו היא למעשה פי 34,000 מהשמש.
למרות גילו הצעיר יחסית של הכוכב - כ-10 מיליון שנים, הוא נמצא לקראת סיום היתוך המימן שבליבתו להליום והוא צפוי להפוך לענק כחול, ואחר כך לענק אדום ולסיים את חייו כסופרנובה. בדומה לכוכבים מסוגו, מימוזה הוא כוכב משתנה מהסוג של β בקפאוס ובהירותו משתנה בין דרגות 1.2 ו-1.3.
למימוזה יש כוכב נלווה עמום יותר, מימוזה B, המקיף אותו בזמן הקפה של 5 שנים במרחק של כ-8 יחידות אסטרונומיות. בשל הקרבה הרבה ביניהם לא ניתן להבחין בבן הזוג וקיומו הוסק ממדידות ספקטרוסקופיות של האור המגיע ממימוזה. מלבד העובדה שמדובר בכוכב עמום בהרבה מהכוכב הראשי, לא ידועות תכונותיו של בן הזוג.
איה קרמרמן

ביוגרפיה

קרמרמן היא בתם של רחל קרמרמן-מרידור (בתו של יעקב מרידור) ויוסף קרמרמן, חבר הכנסת במשך שלוש קדנציות, שנפטר מדום לב בהיותה בת 5 ב-1981, אחותה של מלייקה קרמרמן ואחייניתה של מעצבת האופנה מיקה בשן, אשתו של הזמר יגאל בשן.
למדה בבית ספר לאומנויות בתל אביב ובגיל 14 עברה לבית ספר לאומנויות בצפון קרוליינה, ארצות הברית, במגמת בלט. 
בהיותה בגיל 18 החלה בקריירת הדוגמנות, והתפרסמה בעיקר כאשר החלה לשמש כתבת בתוכנית "ערב טוב עם גיא פינס" יחד עם שירלי גליק.
ב-2010 עם לידת בנה הבכור, חזרה בתשובה עם בעלה, הצטרפה לחסידות ברסלב ונעלמה לתקופה מסוימת מהמסך. בתקופה זו עסקה בהרצאות על תורתו של רבי נחמן מברסלב ופעלה להחזרת נשים בתשובה.
בשנת 2011 הגישה למשך מספר שבועות תוכנית בוקר בערוץ 10, לאחר אימוץ אורחות החיים הדתיים, אך החליטה לפרוש.
בשנת 2015 השתתפה בעונת ה-VIP של תוכנית הריאליטי "מאסטר שף", והגיעה בגמר התוכנית למקום השלישי. 
בשנת 2016 הגישה לצדה של פאולה רוזנברג את העונה הראשונה של התוכנית בייק אוף ישראל בשידורי קשת של ערוץ 2.
בשנת 2019 הוציאה לאור את ספר הבישול "מתרגשת. המתכונים. הבית. האוכל".
בעלת טור קבוע במוסף "אתנחתא" של עיתון בשבע ומגישה בערוץ 20.
נשואה לאיש האסטרטגיה של ערוץ 20 זיו לנגר, בעברו בעל חברת קידום מכירות ומנכ"ל סוכנות הדוגמנות "לוק". לבני הזוג 6 ילדים והם מתגוררים ברעננה.
הרפובליקה הסוציאליסטית של מקדוניה

הרפובליקה הסוציאליסטית של מקדוניה (במקדונית: Социјалистичка Република Македонија) הייתה אחת משש הישויות הפדרליות שהרכיבו את הרפובליקה הפדרלית הסוציאליסטית של יוגוסלביה אשר התקיימה מתום מלחמת העולם השנייה בשנת 1945 ועד פירוק יוגוסלביה בשנים 1990–1991. לאחר פירוק יוגוסלביה והמעבר לשלטון דמוקרטי, הרפובליקה הסוציאליסטית של מקדוניה הפכה למדינה העצמאית מקדוניה הצפונית אשר הכריזה על עצמאותה ב-8 בספטמבר 1991.
מבחינה גאוגרפית הרפובליקה הסוציאליסטית של מקדוניה גבלה עם אלבניה ממערב, יוון מדרום ובולגריה ממזרח. בתוך יוגוסלביה גבלה מצפון עם הרפובליקה הסוציאליסטית של סרביה. בעת הפירוק שטחה של הרפובליקה היה 25,000 קמ"ר והתגוררו בה כשני מיליון תושבים ובירתה (שהפכה בסופו של דבר גם לבירת מקדוניה) הייתה סקופיה.
לאחר תום מלחמת העולם השנייה מקדוניה שולבה ביוגוסלביה, למרות התנגדויות רבות של פטריוטים מקדונים כנגד ההיבלעות ביוגוסלביה. למרות רדיפות רבות של פעילים פוליטיים פטריוטיים מצד המשטר הפדרלי, הלאומיות המקדונית התפתחה בסתר בזמן קיומה של יוגוסלביה. חופש הדת הותר במידה מסוימת. מרבית התושבים השתייכו לנצרות האורתודוקסית, בנוסף לקהילות דתיות אחרות כגון הקתולים והמוסלמים.
Mother Mother

היסטוריה

הלהקה נוסדה ב-2005 במקור בשם Mother על ידי הזמר והגיסטריסט ראיין גולדמונד. ראיין פיתח את הסאונד של הלהקה, ומאוחר יותר גייס את אחותו מולי וחברה מהקולג', דברה-ג'ין קרילמן, שילוו אותו בשירה בשירים שכתב. השלישייה ניגנה מוזיקה אקוסטית עד שמאוחר יותר הצטרפו המתופף קנטון לוון והבסיסט ג'רמי פייג'.
מאוחר יותר שינתה הלהקה את השם ל-"Mother Mother" (תרגום לעברית: "אמא אמא"). כאשר נשאל על שינוי השם ענה גולדמונד: "ובכן, היינו חייבים לשנות את שמנו כיוון שיש אמהות אחרות בעולם, חוץ מדמויות אמהיות כלליות. במקום לשנות את השם לגמרי ולאבד את הזרם וההמשכיות שבנינו, רק הכפלנו אותו - פשוט כדי להישאר עם ההמשכיות."
ב-2006, בעקבות סדרת הופעות מוצלחת בטורונטו הוחתמה הלהקה על ידי Last Gang Records. ב-20 בפברואר 2007 הוציאה להקה מחדש את אלבום הבכורה שלה, הראשון תחת שם הלהקה החדש Mother Mother. שם האלבום שונה ל-"Touch Up" והוא כלל שני שירים חדשים, בנוסף לעטיפה חדשה ועריכה שונה מהמקורי.
ב-2008 הוציאה הלהקה את האלבום O My Heart שנכתב על ידי מייסד הלהקה ראיין גולדמונד. האלבום קיבל ביקורות חיוביות, ואחד משיריו אף הפך לסינגל השבוע ב-iTunes בשבוע של ה-8 באוקטובר 2008. הסינגל Body of Years זכה להצלחה רבה ברדיו הקנדי לרוק אלטרנטיבי וסלל את הדרך של הלהקה לפופולריות במוזיקת המיינסטרים. שיר הנושא של האלבום, O My Heart, הוא כבד ועצוב יותר ביחס לשאר שירי הלהקה ועוסק בכאב הלב שגורמת אהבה נכזבת. לשיר צולם וידאו קליפ בו ילד גותי מנסה לנשק ילדה מטופחת הגוזרת תמונות של דגים מתים (דג מת מופיע על עטיפת האלבום), לצד גזירי נייר בצורת חברי הלהקה, שמסתיים בכך שהילדה גוזרת את לבו של הילד.
ב-3 בדצמבר 2008 הודיעה הלהקה בבלוג שלה במייספייס שדברה-ג'ין קרילמן עזבה את הלהקה. ב-26 בינואר 2009 הודיעה הלהקה שהיא הוחלפה בידי הזמרת והקלידנית ג'סמין פרקין.
במרץ 2011 יצא לאור אלבומה השלישי של הלהקה, Eureka. בעקבותיו יצאה למסע הופעות בארצות הברית. השיר הראשי בתוכו, The Stand, יצא גם כוידאו קליפ ששודר ב-MTV, הגיע למקום הרביעי במצעד הלהיטים הקנדי לרוק אלטרנטיבי ואף היה השיר הראשון של הלהקה שנכנס למצעד הלהיטים הקנדי (מקום 76). בקליפ זה מוצג סולן הלהקה כאשר הוא עובר טיפול פסיכיאטרי בידי שתי זמרות הלהקה הלבושות בבגדים שחורים מוזרים, כאשר על הקיר הלבן מאוירות מחשבותיו והמילים שהם שרים.
ב-2011 קיימה הלהקה מספר מסעי הופעות: בארצות הברית, באירופה ובקנדה.
אלבומה הרביעי של הלהקה, אשר יצא בסתיו 2012, נקרא The Sticks ("המקלות").
ב-2014 חתמה הלהקה חוזה עם חברת התקליטים Universal Music Canada ובנובמבר 2014 הוציאה את אלבומה החמישי, Very Good Bad Thing.
בסוף 2016 עזב ג'רמי פייג' את הלהקה והוחלף במייק יאנג.
ב-2017 הוציאה את אלבומה השישי, No Culture, שאורכו הוא כ-35 דקות.
ב-2018 הוציא את האלבום Dance and Cry, שאורכו הוא כ-40 דקות.

מוזיקה

הלהקה מנגנת רוק אלטרנטיבי המושפע ממוזיקת עם קנדית ואמריקאית. המוזיקה של הלהקה לרוב שמחה ולעיתים קופצנית. הסאונד של הלהקה ייחודי בקולות של הסולן ראיין ובעיקר בקולות השירה של הזמרות מולי ודברה-ג'ין ומאוחר יותר ג'סמין.
שירי הלהקה עוסקים בנושאים שונים ונעים בין שירים עצובים העוסקים בחיים, באהבה ובמערכות יחסים לשירים מלאי הומור.
שלושת האלבומים הראשונים של הלהקה כוללים עטיפות עם תמונות של בעלי חיים: תרנגול ב-Touch Up, דג ב-O My Heart ואריה ב-Eureka.
יוליוס פוצ'יק (מלחין)

ביוגרפיה

פוצ'יק נולד בעיר פראג שבבוהמיה, אז באימפריה האוסטרו-הונגרית. בעת היותו סטודנט למד לנגן על בסון, כינור ועל כלי הקשה שונים. לאחר מכן למד הלחנה תחת אנטונין דבוז'אק.
בשנת 1891 הצטרף לצבא כמוזיקאי צבאי, וניגן בתחילה בקרמס. בשנת 1894 עזב פוצ'יק את הצבא, ושנה מאוחר יותר הפך למנצח מקהלת דניקה בעיר הקרואטית של סיסאק. במהלך הזמן הזה כתב פוצ'יק יצירות עבור מוזיקה קאמרית, בעיקר עבור קלרינט ובסון.
ב-1897 חזר לצבא, ובאותה שנה כתב את יצירתו המפורסמת ביותר, "כניסת הגלדיאטורים". ההתעניינות של פוצ'יק בהיסטוריה הרומית הובילה אותו לקרוא למארש שלו כך. ב-1910 שוכתבה "כניסת הגלדיאטורים" לגיליון מוזיקה עבור להקה קטנה תחת הכותרת "רעם וברקים". בגרסה הזו מוכרת היצירה, באופן אוניברסלי, עם ליצנים בקרקסים.
ב-1900 הועברה הלהקה לבודפשט, שם מצא פוצ'יק שמונה להקות המוכנות לנגן את היצירות שלו, אבל הוא עמד גם בפני יותר תחרות, כדי לקבל תשומת לב. כאשר היו עוד מוזיקאים לרשותו, החל פוצ'יק להתנסות בתעתיקים של יצירות תזמורתיות.
ב-1910 חזר פוצ'יק שוב לבוהמיה, המקום בו הפך למנהל התזמורת של הגדוד ה-92 של חיל-רגלים בבית טרזין באותו הזמן. הלהקה הייתה אחת הטובות באימפריה האוסטרו-הונגרית, ופוצ'יק סייר עימם בקונצרטים בפראג ובברלין, בהם הופיעו בפני קהל של למעלה מ-10,000 איש.
בשנת 1913 התיישב פוצ'יק בברלין ושם הקים להקה משלו וחברת פרסום מוזיקה כדי לשווק את יצירותיו. ההון שלו החל לדעוך עם פרוץ מלחמת העולם הראשונה. בעקבות המלחמה, כשלו עסקיו ופוצ'יק חלה. ב-25 בספטמבר 1916, נפטר יוליוס פוצ'יק בברלין בגיל 44. הוא נקבר בבית הקברות של וינוהראדי בפראג.
Red Blooded Woman

רקע וכתיבה

השיר נכתב והופק על ידי ג'וני דאגלס וקרן פולה. השיר הוא שיר בסגנון ההיפ הופ, אשר משלב בתוכו גם את סגנון הסינת'פופ. עם השיר הופיעה מינוג במהלך סיבוב ההופעות השמיני שלה, "Showgirl: The Greatest Hits Tour".
בנוסף לכך, זכה השיר למעמד הזהב בניו זילנד, על סך מכירות של 5,000 עותקים.

וידאו קליפ

הווידאו קליפ הנלווה שצולם לשיר הועלה לערוצה של קיילי מינוג ב-8 באפריל 2010. הקליפ בוים על ידי ג'ייק נאוה, שעבד עם אמנים כדוגמת ביונסה. הקליפ צולם בלוס אנג'לס, קליפורניה בדצמבר 2003.
נכון לפברואר 2019, מונה הצפיות של הקליפ עומד על כ-7 מיליון צפיות.
כתובת יהואש

כתובת יהואש או "כתובת בדק הבית" היא כתובת בכתב עברי עתיק, על גבי אבן שחורה, שהוצגה לציבור בשנת 2001 לאחר שהתגלתה לכאורה בחפירות מקריות ממזרח להר הבית בירושלים. הכתובת יוחסה למלך יהואש, מלך יהודה במאה ה-9 לפני הספירה, כשהיא מתאימה לאירוע הנזכר בספר מלכים. ב-15 ביוני 2003 הודיעה ועדה מקצועית מטעם רשות העתיקות בישראל כי הכתובת מזויפת חוקרים אחרים טענו שהיא מקורית.

תוכן הכתובת

הכתובת מתארת כביכול את השיפוץ שערך המלך יהואש בבית המקדש הראשון (מקדש שלמה). היא כתובה בגוף ראשון, מפי המלך, והיא מתאימה לסיפור שיפוץ בית המקדש שעליו הורה המלך יהואש, כפי שמסופר במקרא בספר מלכים. זמן מלכותו של המלך יהואש מתוארך למאה ה-9 לפני הספירה - 836 עד 797 לפני הספירה.
החשיבות שייחסו החוקרים לכתובת עם הצגתה נבעה מכך שמדובר לכאורה בממצא הארכאולוגי הראשון המאשר את קיומו של אירוע בדיוק כפי שתואר במקרא. "כתובת יהואש" נראתה כמו גילוי בעל חשיבות דומה לזו של מצבת מישע. העובדה שהכתובת עוסקת בבית המקדש הראשון הוסיפה לעניין רגישות דתית ופוליטית.

מהימנות הכתובת

לפי המדווח התגלתה הכתובת ממזרח להר הבית בירושלים, והגיעה לידיו של סוחר העתיקות הירושלמי חסאן עקילאן, אשר העביר אותה לאספן העתיקות עודד גולן.
בשנת 2001 נבדקה המצבה על ידי הגאולוגים שמעון אילני ואמנון רוזנפלד מן המכון הגאולוגי הישראלי ומומחים נוספים שקבעו כי היא מקורית ואינה זיוף. בדיקות שנערכו מאוחר יותר במעבדות מוזיאון ישראל לא הובילו למסקנות חד משמעיות לגבי גיל הכתובת.
לעומת זאת, אד גרינשטיין, פרופסור למקרא מאוניברסיטת תל אביב, גרס כי מדובר בזיוף. גרינשטיין טען שמצא אנכרוניזמים בלשונה של הכתובת, שהבולט שבהם הוא השימוש בביטוי "בדק הבית". בכתובת אומר כביכול יהואש "ואעש את בדק הבית", בעוד שבלשון המקרא (בניגוד לעברית המודרנית) "בדק בית" פירושו סדקים בקירות שיש לתקנם, ולא עבודת התיקון עצמה (ראו ספר מלכים ב', פרק י"ב, פסוק ו': "והם יחזקו את-בדק הבית לכל אשר-ימצא שם בדק").
ב-2003 הקימה רשות העתיקות שתי ועדות מומחים במטרה לבדוק את האבן עצמה ואת תוכן הכתובת שעליה. ועדה אחת מנתה מומחים בתחום החומר (גאולוגים, כימאים), ואילו ועדה שנייה מנתה מומחים בתחום הכתבים הקדומים והשפות הקדומות. הוועדות בדקו במקביל גם ממצא אחר שנוי במחלוקת, גלוסקמה שעליה מופיע כביכול שמו של יעקב אחי ישו. מטרת הוועדות הייתה למסור חוות דעת רשמית באשר לאותנטיות של שני הממצאים לאור הרגישות הפוליטית שהתעוררה סביבן. האבן שעליה "כתובת יהואש" נשברה במהלך העברתה מידי עודד גולן לרשות העתיקות לשם בדיקתה. במקביל לעבודת הוועדות החלו להופיע דיווחים בתקשורת לפיהם מדובר בממצא מזויף.
ב-15 ביוני 2003 התכנסו שתי הוועדות וניסחו הודעה משותפת שעל-פיה שני הממצאים השנויים במחלוקת, כתובת יהואש וגלוסקמת אחי ישו, מזויפים. ב-18 ביוני 2003 ערכה רשות העתיקות מסיבת עיתונאים שבה סיכמה את עבודת הוועדות ואת מסקנותיהן. 
לאחר פרסום המסקנות פרסמו מומחים שונים, בהם פרופ' חיים כהן מאוניברסיטת בן-גוריון שחקר את הכתובת במשך כשלוש שנים, מאמרים שבהם קבעו כי "כתובת יהואש" מקורית .
בעקבות הפרשה פתחה משטרת ישראל בחקירה והוגשו כתבי אישום נגד גולן וארבעה סוחרי עתיקות נוספים באשמת זיוף הכתובת וממצאים נוספים (ביניהם גלוסקמת אחי ישו). במרץ 2012 זיכה בית המשפט את גולן מחמת הספק מן האישומים. השופט אהרן פרקש כתב בפסק דינו: "סיכומו של דבר הוא כי לא ניתן לקבוע כי הכתובת מזויפת אף לא על פי השפה והלשון".
איש בושת

מלכותו

בשמואל ב' מסופר שלאחר ששאול ושלושת בניו נפלו במערכה בגלבוע נגד הפלשתים, הכתיר אבנר בן נר, שר הצבא החזק, את איש בושת למלך על ישראל, והוא בן 40. בעוד דוד שולט על שבט יהודה, היה איש בושת מלך על שאר השבטים שנתיים תמימות.
בעקבות סכסוך שהיה בין איש בושת לבין אבנר בן נר, על כך שאבנר לקח לאישה את פילגש שאול, רצפה בת איה, נעלב אבנר והעביר את נאמנותו לדוד, אך הומת בידי יואב בן צרויה כנקמה על שהרג את אחיו של יואב - עשהאל. בעקבות זאת נחלש מעמדו של איש בושת.
שני אחים, שרי גדוד בצבא ישראל, בענה ורכב בני רימון, קשרו קשר, ורצחו את איש בושת והביאו את ראשו לדוד. דוד גינה את מעשיהם, והורה להוציאם להורג ולקצץ את ידיהם ורגליהם, על שהרגו "איש צדיק בביתו על משכבו" (שמואל ב', ד', י"א). את ראשו של איש בושת קברו בקבר אבנר בחברון.
כתוצאה ממעשה זה באו ראשי שבטי ישראל לדוד וביקשו ממנו שימלוך גם על ישראל, ורק אז הומלך דוד על כל ישראל. לאחר מות שלמה התפצלה שוב ממלכת ישראל המאוחדת לשתיים.

שמו

קיים ספק אם "איש בושת" הוא שם אמיתי, ואכן בספר דברי הימים א', ח', ל"ג (החוזר בקצרה על עלילות בית שאול ובית דוד) מופיע במקומו השם אשבעל, שם יחידאי במקרא.
לדעת המפרשים, שמו המקורי היה "אשבעל" וכאן קראו לו איש בושת, לפי רד"ק בושת הוא שם מקביל ל"בעל", שהוא שם של אליל. ולפי רש"י האליל "בעל" מכונה בשם בושת כשם גנאי. לפי פרשנויות אלו, מקור השם "אש-בעל" כמו גם שמו האחר של גדעון - "ירו-בעל" וכמו שמותם של בני יהונתן "מריב בעל" ו"מרי-בעל" הם שמות של התגרות באליל הבעל, "אש-בעל" - שהבעל יעלה באש, "ירו-בעל" שהוא יריב עם הבעל. בניו של יונתן בן שאול נקראו "מריב בעל" - שיריב עם הבעל ו"מרי-בעל" שימרוד בבעל. הטענה היא כי כל השמות הללו מציינים שהיה אז עימות חריף על רקע של עבודת הבעל.
פרשנות אחרת טוענת את ההפך - כי השמות הללו מעידים דווקא על קיומו של פולחן הבעל בקרב שבטי ישראל, ואחת הראיות לכך היא הניסיון להסתיר את השמות הללו על ידי החלפתם במילה "בושת", שכן אם אכן העידו על התנגדות לבעל, לא היה צורך לשנותם. ראיה נוספת היא העובדה ששמות תאופוריים (שמות המכילים שם של אל) היו מאוד מקובלים, אך אין עדות נוספת על שמות תאופוריים מתגרים.
לפי פרשנות שלישית שמות אלו מעידים שבימי אותם אישים "בעל", שמשמעו 'אדון', היה כינוי לאלוהי ישראל, כפי שמשתקף בשם בעל פרצים שנתן דוד למקום לאחר ניצחון אלוהי ישראל על הפלשתים:
וַיָּבֹא דָוִד בְּבַעַל-פְּרָצִים, וַיַּכֵּם שָׁם דָּוִד, וַיֹּאמֶר, פָּרַץ ה' אֶת-אֹיְבַי לְפָנַי כְּפֶרֶץ מָיִם; עַל-כֵּן קָרָא שֵׁם-הַמָּקוֹם הַהוּא--בַּעַל פְּרָצִים. ספר שמואל ב', פרק ה', פסוק כ'.
מאחר שפשטה בישראל עבודת האליל שזהו שמו, בוצעה בספר שמואל החלפה תאופורית בשמות. אך ספר דברי הימים נערך בתקופה מאוחרת יותר ולכן שוחזרו בו השמות המקוריים.
יש המזהים גם את איש בושת עם ישוי בן שאול הנזכר בספר שמואל א', פרק י"ד, פסוק מ"ט.
השם אשבעל הוא יחידאי במקרא וב-2012 התגלתה כתובת עם השם "אשבעל בן בדע" על גבי קנקן באתר הארכאולוגי חורבת קייאפה.
לב ברג

חייו

לב ברג נולד בעיר בנדרי שבבסרביה, האימפריה הרוסית (כיום נקראת טיגינה ומצויה בטרנסניסטריה). בשנים 1885–1894 למד בגימנסיה בקישינב וסיים את לימודיו בה עם מדליית זהב. בשנת 1894 הוא התנצר, והדבר אִפשר לו המשך הלימודים וקידום הקריירה המקצועית. בשנת 1894 החל ללמוד באוניברסיטת מוסקבה, ועם סיום לימודיו מונה למנהל אזורי הדגה בימת אראל והסביבה. 
בשנים 1913–1914 היה פרופסור לאיכתיולוגיה במכון לחקלאות במוסקבה, ובשנים 1916–1950 היה פרופסור באוניברסיטת סנקט פטרבורג.
במהלך חייו פרסם עבודות רבות בתחומים גאוגרפיה, ביולוגיה ותורת האבולוציה. בשנת 1922 פרסם ספר על תורת האבולוציה ((Berg, L. S. Nomogenes ili evolutsia na osnove zakonomernostey. Trudy geograficheskogo instituta. T. 1. Petersburg: Gos. Izd 1922).
שהייתה במחלוקת מספר שנים ובסוף הוזנחה.
נפטר בשנת 1950 בלנינגרד.
רומה (עיר)

היסטוריה

תיעוד בכתובים לכפר בשם רומה קיים ממחצית המאה ה-16 עת נשלט האזור על ידי האימפריה העות'מאנית. מראשית המאה ה-17 נשלט היישוב על ידי ממלכת הבסבורג שהייתה חלק מהאימפריה הרומית הקדושה. ב-1746 הוחל בהקמתה של העיר המודרנית בסמוך לכפר והיא נשאה את השם רומה. מרבית התושבים היו ממוצא סרבי ומקצתם היו גרמנים, הונגרים וקרואטים. בהמשך, נכללה רומה בשטחי האימפריה האוסטרו-הונגרית ולאחר מלחמת העולם הראשונה בשטחי ממלכת יוגוסלביה.
בפרוץ מלחמת העולם השנייה כשליש מאוכלוסיית רומה הייתה ממוצא גרמני ורבים מקרבה הצטרפו לפולקסדויטשה. באפריל נכבשה רומה על ידי הוורמאכט ואנשי הפולקסדויטשה ניהלו את השלטון המקומי במשך מספר חודשים, עד להתבססות מדינת קרואטיה העצמאית בשלטון האוסטאשה. במהלך 1942 החלו באזור תקיפות של כוחות צבא השחרור העממי של יוגוסלביה. ב-1944, עם התקדמותו המהירה של הצבא האדום פינה הוורמאכט את מרבית התושבים ממוצא גרמני לאוסייק. מיעוטם נותר באזור והם נכלאו או הוצאו להורג בעוון שיתוף פעולה עם הנאצים על ידי כוחות הפרטיזנים של טיטו עם שחרורה של רומה בשלהי אוקטובר. לאחר המלחמה נכללה רומה בשטחי הרפובליקה הפדרלית הסוציאליסטית של יוגוסלביה ולאחר התפרקותה בשטחי סרביה.

הקהילה היהודית

סוחרים ובעלי מלאכה יהודים התיישבו ברומה במהלך המאה ה-18, אך קהילה מאורגנת נוסדה במקום בשלהי המאה ה-19. לקהילה הוקצתה חלקת בית עלמין בפאתי העיר. לאחר מלחמת העולם הראשונה התגברה הפעילות הציונית בעיר וב-1929 נוסד רשמית סניף התנועה ברומה. ב-1931 מנתה הקהילה 261 נפשות. ב-1935 הוקם בית הכנסת של הקהילה. בפרוץ מלחמת העולם השנייה נמנו ברומה 249 יהודים. באפריל 1941, לאחר כיבוש יוגוסלביה על ידי גרמניה הנאצית השתלטו על העיר אנשי הפולקסדויטשה. כאמור, בתחילה זכה האזור זכה למעמד מינהלי מיוחד ונוהל על ידם, אך בהמשך נכלל בשטחי מדינת קרואטיה העצמאית בשלטון האוסטאשה. מייד הוחל ברדיפות יהודים. בני הקהילה נשלחו לעבודות כפייה. בשלהי יולי 1942 נשלחו יהודי רומה ביחד עם יהודי אילוק, שיד וסרמסקה מיטרוביצה למחנה הריכוז בעיר וינקובצי אשר שכן באצטדיון הכדורגל המקומי. באוגוסט 1942 גורשו ממנו אל מותם במחנות ההשמדה יאסנובאץ ואושוויץ. ב-1943 הוחרב בית הכנסת על ידי הנאצים. ב-1947 התגוררו ברומה 10 יהודים.
בפאתי רומה עדיין קיימים שרידיו של בית העלמין יהודי ובו עד 250 מצבות, שהקדומה מהן מתוארכת ל-1873. הכיתוב על המצבות הוא בגרמנית, בסרבית ובעברית. במקום בו עמד בית הכנסת הוצב לוח זיכרון לקהילה.
ברומה נולד המשורר והסופר ויקטור רוזנצווייג חבר המפלגה הקומוניסטית של יוגוסלביה אשר ב-1941, בעת שהותו בזאגרב, נרצח על ידי שלטונות האוסטאשה.

אקלים

ברומה שורר אקלים יבשתי מתון. הטמפרטורה השנתית הממוצעת היא 11.3ᵒc וערכי הקיצון הממוצעים נעים מ-0ᵒc בינואר ועד 21.5ᵒc ביולי. כמות המשקעים השנתית הממוצעת עומדת על 614 מילימטרים. החודש הגשום בשנה הוא יוני בו יורדים בממוצע 84 מילימטרים של משקעים והחודש השחון בשנה הוא פברואר, בו יורדים בממוצע 29 מילימטרים של משקעים.
שמואל אולנסקי

קורות חייו

אולנסקי נולד בפתח תקווה, בן לאב שעלה מליטא ואם שעלתה ממרוקו. 
עם גיוסו לצה"ל ב-1988 הוצב אולנסקי בחיל השריון, ועבר הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים בגדוד 53 של חטיבה 188. בהמשך שימש כמ"פ, סמג"ד 71 ומג"ד 53 בחטיבה 188 במהלך מבצע חומת מגן. לאחר שהועלה לדרגת אל"ם מונה למפקד חטיבת אגרוף הברזל. בשנים 2013–2011 שימש כמפקד חטיבה 188. ביולי 2013 מונה לתפקיד קצין שריון ראשי. במסגרת תפקיד זה היה אמון אולנסקי על שינוי מבני בחיל השריון על פיו בכל גדוד שריון סדיר, הוקמה פלוגת חיל רגלים, שמשמשת כפלוגה מסייעת. בשירות המילואים משמש סגן מפקד אוגדה.
לאחר שחרורו מונה למנהל המרכז לחדשנות ברפאל - מערכות לחימה מתקדמות. נשוי ואב לשניים.
אולנסקי הוא בוגר המכללה לביטחון לאומי.